**ЖИВОТ, ПОСВЕТЕН НА ФИНАНСОВИЯ КОНТРОЛ
И ОТЧЕТНОСТТА**

**Проф. д. ик. н. Иван Душанов отдава 10 години за възстановяването и развитието на Сметната палата на
Република България**

Професионалните общности на счетоводителите и одиторите, както и българското общество познават и признават изключителния принос на проф. д. ик. н. Иван Душанов за развитието на счетоводната наука, методологията на счетоводната отчетност и финансовия контрол, съдебно-счетоводните и финансово-икономическите експертизи.

Научните му публикации в специализираните издания се измерват с огромно трицифрено число - над 700.

Неговата теза, че счетоводителят е основен фактор за финансовата дисциплина в предприятието, се превръща във верую на българските счетоводители.

Точно затова освен многобройните академични титли и почетните звания, титлата по заслуги – доктор хонорис кауза, проф. д. ик. н. Иван Душановима и още една, която му е присъдена от неговите колеги – „Счетоводител номер 1 на България“. Титла, която се признава дори и от неговите опоненти.

В настоящия доклад, изготвен по повод забележителния юбилей на проф. Иван Душанов, ще представим неговия огромен принос за изграждането и усъвършенстването на независимия външен одит в публичния сектор – принос, който не е така познат за широката общественост.

Съчетавайки академичната теория и практическия си опит в счетоводството, отчетността и финансовия контрол, проф. Иван Душанов отдава 10 години от живота си за възраждането на Сметната палата на Република България. В одитната институция го смятат едновременно за ръководител, колега и приятел, вдъхващ респект с научния си капацитет, но и готов във всеки момент да сподели познанието и опита си.

Проф. Иван Душанов влиза в първия екип на възстановената Сметна палата на 24 ноември 1995 г., след като 37-то Народно събрание гласува кандидатурата му. Как се стига до избора му за член на Сметната палата?

Генерален директор е на Института за следдипломна квалификация при УНСС, когато е приет Закона за Сметната палата, с който се възстановява Върховната одитна институция на България. Доц. Георги Николов, който е избран за неин председател, го пита съгласен ли е да го предложи на Народното събрание за член. Видяхме се и той обеща да си помисли, си спомня доц. Николов. Предлага му да дойде в екипа на тогавашната 11-членна колегия, ръководеща одитната институция, защото е всепризнат авторитет в счетоводството и контрола.

Това са драматични години за тези системи в България - когато счетоводството и контролът от времето на социализма са си отишли и е необходимо пазарно ориентиране на икономиката, но новите правила и закони още се пишат и въвеждат, а кадрите нямат необходимите познания.

Законът за счетоводство, в сила до 1991 г., отменя всички подзаконови нормативни актове, уреждащи вътрешния контрол в бюджетните организации. Отменена е Наредба № 12 за главния счетоводител, инструкциите за инвентаризациите, за отчитане на основните средства, командироване на служителите и други. По този начин се разрушава правния фундамент на вътрешния контрол в публичния сектор и главните счетоводители сами трябва да организират финансовата отчетност и контрол в организациите си. Държавният финансов контрол се възприема като архаична институция, която трябва да се закрие, защото упражнява ревизионен контрол с предимно санкционна насоченост.

Подобна е ситуацията и със Сметната палата, след като дейността й е прекъсната за близо половин век. В началото на 90-те години правната рамка за Върховната одитна институция е изключително пестелива - има само един член с две алинеи в Конституцията. Предстои написването на първия Закон за Сметната палата и нейното възстановяване на практика. Постепенно се оформя разбирането, че тази институция е призвана да осъществява контрол от по-висша степен и той е върху изпълнението на бюджета, а не да бъде финансова юрисдикция.

В своя статия от този период, проф. Иван Душанов призовава да отстояваме нашите традиции в областта на финансовия контрол и за декомпозиране на контролната функция на две институции – Сметна палата и Главно управление „Държавен финансов контрол“ при Министерството на финансите. По такъв модел е организирана финансово-контролната система до 1948 г., като е включвала Върховна сметна палата и Главна финансова инспекция към Министерството на финансите. Всяка от тях е със своите ясно определени правомощия, приложно поле и точно разграничени последици от упражнения контрол.

Така се стига до обосноваването на двата вида контрол – контролът за законосъобразност на Държавния финансов контрол и контролът за целесъобразност с известните три „е“ – за ефективност, ефикасност и икономичност на Сметната палата.

Въпреки трудните преходни времена, проф. Душанов приема предизвикателството да стане член на първия екип на възстановената Върховна одитна институция на България. След десетгодишна упорита работа за нейното възраждане и изграждане, тя завинаги остава в сърцето му. И сега сънувам, че съм в Сметната палата, казва той. Вероятно защото за него тя не е просто Върховна одитна институция, не е просто част от професионалната му кариера, а храм на финансовия контрол в държавата ни.

Приносът на проф. Иван Душанов за развитието на Сметната палата като съвременна одитна институция може да се разгледа в четири аспекта - методолог, пазител на законността, учител и законотворец.

Методолог, защото пряко или под негово ръководство се изработва първата вътрешна нормативна уредба за контролната дейност на Сметната палата при спазването на колегиалния принцип след професионално обсъждане с участието и подкрепата на целия екип на палатата и на нейния председател.

Пазител на законността, защото ръководи както първия одит на възстановената Сметна палата – за митниците, така и одитите на няколко министерства и на БНБ.

Учител е не само на студентите, но отдава всичките си знания и опит на „първите бели лястовици“ на външния одит в публичния сектор – инспектори, а по-късно и одитори в Сметната палата.

И законотворец - със заслуги за изработването на Закона за Сметната палата от 2001 г., който модернизира и европеизира институцията, и е един от авторите на концепцията за същностното и институционално разграничаване на външния и вътрешния одит.

 **ПЪРВИ** **МЕТОДОЛОГ НА СМЕТНАТА ПАЛАТА**

Заповед № 1 от 28 декември 1995 г. на възстановената Сметна палата определя проф. д. ик. н. Иван Душанов за ръководител на отделение „Методологическо“. Отделението разработва и предлага методологията за проверките, създава инструментариума за провеждането им, конкретните правила и процедури. Така проф. Душанов на практика става първия методолог на Сметната палата, като съдейства активно да се изгради нейната вътрешна нормативна уредба. Разбира се, всички вътрешни актове, сме предлагали като проекти, които се разглеждат в отделните структурни звена, обсъждат се и едва тогава се приемат от колегията, подчертава проф. Душанов.

Одиторите са „въоръжени“ с т. нар. албум на вътрешните документи, който съдържа образците на работни документи, справки, указания и др. за унифициране на провеждането на проверките. Този албум е своеобразен предшественик на действащия сега Наръчник за прилагане на международно признатите одитни стандарти и одитна дейност на Сметната палата, който е настоящата „библия“ на одиторите.

Изготвени са първите десет одитни стандарта на базата на международните стандарти за одит на ИНТОСАЙ. Сред тях са стандарт на работните документи, за процедури за анализ, за докладване, за оценка на вътрешния контрол и проверки на контрола. Чрез стандартите са дефинирани етапите на одита – планиране, извършване, докладване и контрол, подходите за провеждане. Формулирани са принципите при планирането на проверките: независимост, координираност, рационалност, аналитичност. Определят се и принципите на докладването: добросъвестност, обективност, същественост и конструктивност. Поставят се ясно основните цели на всеки финансов одит: оценка на законосъобразността и достоверността на отчетите, на спазване на законодателството и мн. др. В палатата дълги години се работи по указания за одит на годишните финансови отчети, за одит за съответствие и за одит на изпълнението, разработени в този период.

Интегритетът е друг много важен принцип за всяка Върховна одитна институция. През пролетта на 2001 г. професорът докладва на заседание на Сметната палата изработеният първи проект на Кодекс за поведението на одитора, а по-късно е приет и Етичният кодекс.

**ПАЗИТЕЛ НА ЗАКОННОСТТА**

Под ръководството на проф. Душанов през 1996 г. е осъществена първата проверка на Сметната палата – на ГУ „Митници“. Проверена е организацията на работата на митническата администрация. „Това бе своеобразен одит на изпълнението“, спомня си професорът.

През 1998 г. той поема ръководството на отделение „МВР и специалните ведомства“, които до този момент не са обект на контрол от държавни органи. През 2002 г. като представител на България гласува за приемането на одитния доклад за изпълнение на бюджета на НАТО в Брюксел.

През 2003 г. оглавява „Отделение 3 – Финансов одит“. В неговия обхват са одитите на министерствата на финансите, икономиката, отбраната, транспорта, културата и правосъдието. Под негово ръководство Отделение 3 извършва първите одити на надзорна институция в България, каквато е БНБ.

 „Водехме се от идеята, че обществото очаква много от нас, разбира се, хората не знаеха, че законът ни е поставил многобройни ограничения“, споделя проф. Иван Душанов.

**УЧИТЕЛ, СПОДЕЛЯЩ СВОИТЕ ЗНАНИЯ И ОПИТ** С богата си експертиза и като доайен в колегията, професор Душанов вдъхва кураж на колегите си и на одиторите, толкова необходим за времето, когато се гради наново институцията.

През 1999 г. е определен за ръководител на отделение „Организация, развитие и анализ на контролната дейност“. Причината за тази промяна в структурата на одитната дейност е съвместната работата с холандската Сметна палата за обучение на одитори от българската Сметна палата.

Реализирани са проекти и по други програми - със сметните палати на Обединеното кралство и Холандия, с Германия и Испания.

Професорът поема и другата много важна задача - провежда обученията за изграждането на административен капацитет на Сметната палата. „Финансовите отчети са лицето на управленските решения“ - тези негови думи се помнят още, тъй като са изпитани и доказани в практиката. „Всичко за финансовия одит сме научили от него“, казват много одитори и днес.

През 1999 г. е създаден Учебният център на Сметната палата в сградата на ул. „Антим І“ , за който са разработени организационна структура, функции и задачи. Основната цел на центъра е адаптирането на съвременни методи за контрол на публичните финанси и подпомагане на въвеждането им в практиката и обучението. Собственият учебен център на институцията изгражда знанията на одиторите за съвременните технологии в одита и най-добрите практики на страните-членки на ИНТОСАЙ. Разработват се учебни планове и програми, формират се учебни направления за специализация и квалификация на одиторите (тогава те са инспектори) и т.н.

**ЗАКОНОТВОРЕЦ И АРХИТЕКТ НА СЪВРЕМЕННИЯ ОДИТ**

Съзидателният дух на професора се изразява и в законотворчество. Той участва активно в подготовката на изцяло нов Закон за Сметната палата, който е приет от 39-то Народно събрание през декември 2001 г. Приемането на този закон е сред условията за присъединяването на България към ЕС. Професорът, заедно с целия първи екип на възстановената Сметна палата и нейния председател доц. Георги Николов, работят за подчиняването на закона на тази съдбоносна цел. С него нормативната уредба на българската върховна одитна институция се привежда в съответствие с международните одитни принципи и стандарти и с регламентите на Европейския съюз. Проектът е съгласуван с Европейската сметна палата и Европейската комисия и OECD, както и със Сметната палата на Великобритания. С този закон за първи път са дефинирани и въведени основните понятия като “одит”, “одитор”, „одитиран обект“, видовете одит и др.

Преди да стане член на Сметната палата, в биографията на проф. Душанов е и професионалният му опит като заместник-началник на Главно управление "Държавен финансов контрол" и началник на управление "Счетоводна отчетност и съдебно-счетоводни експертизи" в Министерството на финансите. С тази експертиза професорът не случайно е член на екипа за концепцията за същностното и институционално разграничаването на външния и вътрешния одит. Участва в подготовката на нормативната уредба, която диференцира ясно принципите и обхвата на вътрешния одит в организациите от публичния сектор и изискванията към системите за финансово управление и контрол, и от друга страна - на външния одит, който осъществява Сметната палата. С реализирането на тази концепция се дооформя и модерният европейски облик на националната система за финансов контрол, чиито нормативни стълбове освен Закона за Сметната палата, стават и законите за финансовото управление и контрол в публичния сектор, за вътрешния одит в публичния сектор и за държавната финансова инспекция.

Не само богатия професионален опит и усилия, но и прекрасните лични качества на проф. Душанов са вградени в основата на Сметната палата. Неговата работоспособност, енергичност, отзивчивост, човечност, лоялност и позитивност, съчетани с етичност и изискано чувство за хумор, го превръщат в модел за подражание за поколения одитори.

И днес, на неговата 90-та годишнина, проф. д. ик. н. Душанов ни вдъхва увереност с всичко, което ни е завещал като истински стожер на финансовата дисциплина в България. А ние се стремим да надграждаме храма на външния одит – Сметната палата, за да продължи да бъде независим гарант за доброто управление и отчетността в публичния сектор.